**Jon Erling Herwig Carlsen** (født 15. april 1937, død 10. april 2022) var en norsk sportsjournalist og programleder (NRK). 

Carlsen var ansatt i NRK fra 1967 til 2007 og som frilanser til 2012. Han kommenterte skiskyting, langrenn, skihopping, ishockey, motorsport, seiling, padling, roing, sykling og curling, og var programleder for sports- og trafikksendinger i fjernsynet.

Biografi
--------

### Bakgrunn

Carlsen vokste opp på Kampen i Oslo. Han utdannet seg som lærer og arbeidet som lærer på Kampen skole. Han var også norgesmester i ishockey og håndball, ble junior­norgesmester i ishockey i 1955 med Gamlebyen IF og norgesmester i håndball utendørs i 1962 og innendørs i 1963 med Grønland Idrettsforening. Carlsen flyttet etterhvert til Asker og var fast speaker under Asker Fotball herrelags hjemmekamper på Føyka stadion.

### NRK-karrieren

Carlsen begynte i NRK TV som trafikkmedarbeider i 1967 og ledet programmet *Trafikkposten* som sitt første oppdrag for rikskringkasteren. Han gikk deretter over i sportsavdelingen i NRK. Carlsen kommenterte også ishockey, motorsport (blant annet Formel 1), seiling, padling, roing, sykling og curling for NRK, og var programleder for sportssendingene i fjernsynet. I tolv år kommenterte Carlsen skihopp sammen med Arne Scheie.

Carlsen kommenterte langrenn og skiskyting i OL og VM fra 1970-tallet. Før Kjell Kristian Rike ble langrennskommentator, kommenterte Carlsen som regel langrenn sammen med Rolf Hovden. Frem til 2008 kommenterte han sammen med Rike. Etter at Rike døde i 2008 ble Andreas Stabrun Smith hans kommentatormakker i skiskyting. Carlsen hadde sin siste sending som skiskytterkommentator 18. mars 2012, som var sesongavslutning. Senere samme år kommenter han seiling under OL i London 2012.

Carlsens opplesning av limericker ble en del av hans signatur som kommentator. «Nordigarden», som er et pseudonym som benyttes av Per Nørgaard Sørensen, var limerick­leverandør for Carlsen på hobbybasis. Samarbeidet begynte i forbindelse med OL på Lillehammer i 1994. Sammen gav de ut boken *Poeski for sportsidioter: En reise fra Val di Fiemme til Val di Fiemme* (2003). 

Carlsen sto også bak uttrykket «stafett er stafett» og ble kjent for å rope «Gi den mannen en stav» under Ski-VM 1982 i Holmenkollen da Oddvar Brå brakk staven i spurten mot Sovjetunionens Aleksandr Zavjalov.

Under Gullruten 2007 fikk Jon Herwig Carlsen og Kjell Kristian Rike hedersprisen for deres innsats som sportskommentatorer i NRK.

Referanser
----------

1. ↑   Store norske leksikon, «Jon Herwig Carlsen»[Hentet fra Wikidata]
2. ↑   VG, Jens Friberg, Yngve Gjerde, Per Opsahl, «Sportskommentator Jon Herwig Carlsen er død», verkets språk bokmål, utgitt 12. april 2022, besøkt 12. april 2022[Hentet fra Wikidata]
3. ↑   Aftenposten, Jens Friberg, Yngve Gjerde, «Sportskommentator Jon Herwig Carlsen er død», utgitt 12. april 2022, besøkt 12. april 2022[Hentet fra Wikidata]
4. ↑   NRK, Agnes Svalastog, «Rike og Carlsen hedret», verkets språk bokmål, utgitt 11. mai 2007, besøkt 12. april 2022[Hentet fra Wikidata]
5. ↑   VG, Øyvind Herrebrøden, «Kongelig heder til Rike og Carlsen», verkets språk bokmål, utgitt 11. november 2008, besøkt 12. april 2022[Hentet fra Wikidata]
6. ↑  Egil Sande, Sindre Lie, Christian Grieg Sander, Ingrid Heier Jorstad, Tobias Gunerius Hafrom (12. april 2022). «Jon Herwig Carlsen er død». NRK. Besøkt 12. april 2022.
7. ↑  Thor Gjermund Eriksen og Egil Sundvor: *En ekte TV-legende har gått bort* - Minneord i Aftenposten 29. april 2022
8. ↑  Kampen Historielag - *Jon Herwig Carlsen*, besøkt 9. februar 2013.
9. ↑  *Aftenposten*, 21. juni 1967
10. 1 2  Her er utøvernes Herwig-hyllest. NRK (18. mars 2012)
11. ↑  «Følg NRKs OL program i seiling på seilas.no - Båtliv.no». *Norsk Maritimt Forlag - Båtliv.no*. 24. juli 2012. Arkivert fra originalen 16. januar 2017. Besøkt 15. januar 2017.

Eksterne lenker
---------------

* (en) Jon Herwig Carlsen – kategori av bilder, video eller lyd på Commons Rediger på Wikidata
* (en) Jon Herwig Carlsen på Internet Movie Database Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF
 |